Němske a tak tež łužiske ćišćernje w chětro ćežkim połoženju
Budyšin (SN/BŠe). Stupace płaćizny za papjeru a barbu ćišćernje po cyłej Němskej masiwnje poćežuja. Tež łužiske zawody pod tuchwilnymi wuměnjenjemi chětro ćerpja. „Enormne zwyšenja potrjechja wšitke družiny grafiskeje papjery“, wuzběhnje jednaćel Budyskeje ćišćernje Schleppers Robert Czyzowski. Přerěznje bě to loni něhdźe 15 procentow. Za wosebite družiny dyrbjachu předewzaća hač do 30 procentow wjace pjenjez zapłaćić. A kónc spirale njeje hišće wotwidźeć. Pozadk toho drje su wjacore faktory. Sprěnja producenća papjery wočakuja, zo njebudźe přichodnje hižo telko trěbne, a tak su fabriki sukcesiwnje swoje kapacity pomjeńšili. Koronapandemija je połoženje hišće přiwótřiła. „Naprašowanje za grafiskej papjeru je abruptnje woteběrało“, Robert Czyzowski wuswětla. Papjerowe zawody pak njemóža přez nóc swoju produkciju zastajić, a su wudźěłki tuž najprjedy za skład zhotowili.
slv_Latn szl_Latn